
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Републичког геодетског завода, покренутом по притужби приватне компаније, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 18. 08. 2022. године, Заштитник грађана примио је притужбу адвоката приватне компаније, изражавајући незадовољство радом Републичког геодетског завода због неодлучивања о жалби притужиоца од 12. 02. 2021. године, против решења Службе за катастар непокретности Нови Сад 2 број 952-…/2018 од 26. 01. 2021. године. Пуномоћница притужиоца указала је да је 10. 03. 2021. године, извршила допуну наведене жалбе, али да до дана обраћања Заштитнику грађана није одлучено о предметној жалби.

Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка 31…/22 дел. бр. 22… од 01. 09. 2022. године, и од Републичког геодетског завода затражио изјашњење да ли је међувремену одлучено о жалби притужиоца од 12. 02. 2021. године, против решења Службе за катастар непокретности Нови Сад 2 број 952-…/2018 од 26. 01. 2021. године.


Поступајући по захтеву, Републички геодетски завод обавестио је Заштитника грађана актом број 952-…/2021 од 26. 09. 2022. године, да је Одељење за другостепени поступак указало да предметна одлука није донета из разлога што је Републички геодетски завод на основу одредби чл. 79. став 1. Закона о изменама и допунама Закона о државном премеру и катастру
 преузео дана 03. 03. 2016. године од претходно надлежног другостепеног органа Министарства грађевинарства, саобраћаја и инфраструктуре надлежност за решавање по жалбама у области оснивања и одржавања катастра непокретности и катастра водова, као и велики број нерешених другостепених предмета. Такође, истим актом предочено је да Републички геодетски завод спроводи све мере неопходне да се описани предмети што пре реше, међутим имајући у виду да се ради о јако великом броју преузетих предмета, као и о великом броју предмета по жалбама заведених после наведеног датума, то утиче на продужавање рока за доношење одлука по изјављеним жалбама. Указано је и да се предмети решавају оним редоследом којим су примљени у Републичком геодетском заводу, те да ће се о предметној жалби одлучивати када иста буде дошла на ред према броју под којим је заведена у овом органу.
Имајући у виду напред предочено чињенично стање, Заштитник грађана сматра да се приликом оцене законитости и правилности рада Републичког геодетског завода морају узети у обзир релевантне одредбе Закона о поступку уписа у катастар непокретности и водова као и Закона о општем управном поступку и Закона о државној управи.

Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174.
  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. став 1. Закона о поступку уписа у катастар непокретности и водова
 децидирано је прописано да је Завод дужан да одлучи по жалби најкасније у року од 60 дана од дана предаје уредне жалбе.
Сагледавајући наведене прописе и податке до којих се дошло током спроведеног испитног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуку по жалби притужиоца од 12. 02. 2021. године, против решења Службе за катастар непокретности Нови Сад 2 број 952-…/2018 од 26. 01. 2021. године, те је на тај начин повредио принципе добре управе, а на штету права и правних интереса подносиоца притужбе. 
Заштитник грађана поздравља напоре које улаже Републички геодетски завод како би обезбедио ефикасно обављање послова из своје надлежности, упркос великом броју преузетих предмета и великог заостатка који је постојао у решавању другостепених предмета и пре преузимања истих, али указује да то не може бити оправдање за даље одлагање извршавања раније насталих обавеза, односно изостанак доследног примењивања законских одредаба који регулишу поступање другостепеног органа по жалби. 
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова
 одлучи о жалби притужиоца од 12. 02. 2021. године, против решења Службе за катастар непокретности Нови Сад 2 број 952-…/2018 од 26. 01. 2021. године.
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу, Булевар војводе Мишића 39, 11040 Београд,

- пуномоћници притужиоца,

- у списе предмета.
� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр. 96/15


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 и 15/2020


� „Сл. гласник РС“, бр. 41/2018, 95/2018, 31/2019 и 15/2020

